section_heading: Bitka na rijeci 14. srpnja 1456.
paragraph_text: Nošena riječnim strujama Dunava, flota je krenula k Beogradu. U borbi su na kršćanskoj strani sudjelovali šajkaši, ljudi koji su dobro poznavali Dunav, što će se pokazati izuzetno važnim u potonjim borbama. Kopnom se k Zemunu kretala križarska vojska pod Kapistranovim zapovjedništvom. K Beogradu je išao i Hunjadi sa svojim ljudima. Udružene snage pod Hunjadijem kod Zemuna su vodile prve borbe. Turske lađe bile su raspoređene kod Zemuna i povezane lancima kako bi lakše spriječile proboj borbene crte. Hunjadi je za dan prodora na Dunavu izabrao 14. srpanj. Sve je ovisilo o prvom naletu, i o tomu hoće li se razbiti red turskih galija. Ugarske lađe žestoko su napale. Razbijena je prva turska borbena crta. Brodovi su djelovali jedni na druge topovima i puškama, a kada bi se dovoljno približili, započinjala bi borba prsa u prsa. Za ishod borbe bio je značajan napad šajkaša iz Beograda, s leđa. Hrabrost Srba šajkaša naročito je hvalio Tagliacozzo. Za vrijeme borbi nečijom nepažnjom izbio je požar na najvećoj kršćanskoj lađi. Požar je ugašen, ali je lađa onesposobljena, što je Tagliacozzo naveo kao razlog zbog koga sve turske lađe nisu zarobljene ili uništene. <center>Lokacija na kojoj je teško poražena turska flota tijekom bitke na Dunavu 14. srpnja 1456. godine</center> 700px|bezokvira|središte| Poslije razbijanja prvog borbenog reda turskih galija, mali pokretni kršćanski brodovi imali su veće izglede za uspjeh. Turke je uhvatila panika. Neke lađe su pobjegle, druge su zarobljene. Rezultat borbe bio je nekoliko potopljenih galija, nekoliko zarobljenih i više stotina podavljenih Turaka. Kršćani su imali manje žrtava. Glavni rezultat borbe bilo je otvaranje riječnog puta k gradu. Stigla su pojačanja i namirnice. Sutradan, poslije pobjede kod Zemuna, u Beograd su ušli Hunjadi i Kapistran noseći zaplijenjene turske zastave. Po Silađijevoj zapovijedi istaknute su na gradske zidine. Kapistran je ubrzo napustio Beograd. Najviše vremena proveo je s križarima u Zemunu.